Una altra vergonya: les viudes

Les pensions de les viudes són una altra de les vergonyes del país.

Em refereixo sobretot a aquelles que no tenen una pensió pròpia, sinó només la del marit. Perquè amb elles s'ha fet sempre un gran frau. Es diu: si en lloc de dues persones només en queda una, doncs mitja pensió. I se'ls atorga (se'ls atorgava) un 50 per 100 de la pensió del marit.

Però això no és veritat. Perquè hi ha despeses que no queden reduïdes a la meitat. Per exemple el lloguer (si es tracta de lloguer), o les petites reparacions de la casa, o el llum o el gas... De manera que una dona, pel fet de quedar-se viuda, automàticament perd una part del poder adquisitiu.

En algun moment se'ls va apujar la participació del 50 per 100 al 52. Era una misèria.

Però l'any 2011, una assemblea de Govern, partits i sindicats (Diàleg Social) va aprovar augmentar la seva part del 52 per 100 al 60 per 100. Això estava molt més ben parlat. Però l'anomenat «Govern» del PP va considerar que, com que estàvem en crisi, era una despesa massa grossa i que ho deixaríem per a més endavant. I «més endavant» s'ha convertit en 7 anys de tenir un augment legalment aprovat i no cobrar-lo.

Finalment, l'any 2018, el Govern del PSOE va decidir aplicar l'augment. Però no se'ls abona la quantitat corresponent a aquests 7 anys perduts..., sinó lo corresponent a l'any en curs. Lo perdut perdut està, a benefici de la pàtria.

I encara, a més a més, perquè no els agafés alguna cosa, per l'emoció de cobrar TANTS diners de cop (que no us penseu pas que siguin TANTS com això), els ho han pagat en dues tongades: una a primers d'agost, i l'altra a primers de gener. Així no els reprendrà...

Lo més odiós del cas és que, tractant-se sobretot de viudes d'una certa edat, de les que, en el seu temps, van viure molt pendents del marit, i ara se senten, sovint, menys protegides, sembla que «la societat» pensi que «aquestes rai», no diran res... I se n'abusi.

Antoni Ferret